SANParke gaan 286 witrenosters verkoopWitrenosters (Foto: tpsdave, Pixabay) SANParke gaan 286 witrenosters aan privaat kopers verkoop as deel van ŉ poging om dié spesie van stropery te red. “ŉ Tender is uitgereik vir die verkope van die witrenosters aan kopers wat aan ŉ lys vereistes voldoen,” het Kuseni Dlamini, woordvoerder van SANParke, Woensdag aan verslaggewers in Pretoria gesê. Thomas Hartleb van News24 berig die projek is tans in ŉ beoordelingsfase. ŉ Span ouditeurs van KPMG en die nasionale tesourie en wetenskaplikes assesseer tans eiendomme om te verseker dat ŉ geskikte en veilige omgewing aan die renosters gebied sal word. Dit vorm deel van die verskuiwingsproses wat in Oktober 2014 begin het om sommige renosters uit dele in die Krugerwildtuin te skuif waar stropers op hulle jag gemaak het. Dr. Howard Hendricks, waarnemende uitvoerende bestuurder vir bewaring by SANParke, het gesê die renosters sal nie net bloot op die nuwe eiendom gelos word nie. “Die organisasie sal in ŉ verhouding bly met die eienaars,” het hy gesê. Slegs witrenosters word verkoop, aangesien daar meer van hulle is as swartrenosters, en omdat stropers hulle veral teiken. Dlamini het gesê pogings om renosterstropery hok te slaan, moet voortgaan. “Alhoewel ons nie kan sê dat ons die oorlog teen renosterstropery gewen het nie, het ons ŉ lang pad gekom deur die ontwikkeling en daarstel van verskeie intervensies wat nodig was om hierdie bedreiging van ons natuurlike erfenis te beheer,” het hy gesê. Dit sluit ŉ helikopter, wat deur die Howard G Buffett-stigting geskenk is en die gebruik van verskeie onbemande vliegtuie in die Krugerwildtuin in. “Ons benodig ook die hulp van sakeondernemings, NRO’s, buurlande en die wêreldgemeenskap.” Hendricks het gesê stropery is maar een deel wat die renosters se sterftekoers beïnvloed. Weerlig speel ook ŉ groot rol, veral die afgelope drie jaar. Twee renosters het verlede jaar in Bloemhof in die Vrystaat doodgeskok nadat weerlig hulle getref het. Dit het ook in die Noord-Kaap en Waterberg-streek in Limpopo plaasgevind.